b'\n_START_ARTICLE_\nPlo\xc4\x8dnik\n_START_PARAGRAPH_\nPlo\xc4\x8dnik je del cesti\xc5\xa1\xc4\x8da, ki ni v isti ravnini kot vozi\xc5\xa1\xc4\x8de ali je od njega lo\xc4\x8den kako druga\xc4\x8de in je namenjen pe\xc5\xa1cem ali pe\xc5\xa1cem in prometu koles ter koles s pomo\xc5\xbenim motorjem, \xc4\x8de je na njem ozna\xc4\x8den kolesarski pas ali pa z vertikalno prometno signalizacijo dovoljen promet kolesarjev._NEWLINE_Plo\xc4\x8dnik v naselju mora omogo\xc4\x8diti najkraj\xc5\xa1i dostop do vseh ciljev ob poti, sicer si pe\xc5\xa1ci i\xc5\xa1\xc4\x8dejo svoje bli\xc5\xbenjice.\n_START_SECTION_\nOblikovanje\n_START_PARAGRAPH_\nPovr\xc5\xa1ine za pe\xc5\xa1ce se oblikujejo v skladu s pravili urejanja prostora, glede na potrebe zagotavljanja prometne varnosti ter ekonomi\xc4\x8dnosti gradnje in vzdr\xc5\xbeevanja._NEWLINE_Ureditev plo\xc4\x8dnika ali pe\xc5\xa1poti ob cesti izven naselja je upravi\xc4\x8dena, \xc4\x8de prometna obremenitev ceste presega 3500 vozil na dan, povpre\xc4\x8dna zgostitev pe\xc5\xa1cev ob cesti pa ve\xc4\x8d kot deset oseb na uro._NEWLINE_Pe\xc5\xa1cev prometni profil je \xc5\xa1irine 0,75 m in vi\xc5\xa1ine 2,25 m, prosti profil \xc5\xa1irine 1,00 m in vi\xc5\xa1ine 2,50 m._NEWLINE_Pri dimenzioniranju je potrebno upo\xc5\xa1tevati da v povpre\xc4\x8dju 46% pe\xc5\xa1cev nosi prtljago, torbo ali podobno. Zagotoviti je potrebno mo\xc5\xbenost prehitevanja po\xc4\x8dasnej\xc5\xa1ih ljudi, pribli\xc5\xbeno 40% pe\xc5\xa1cev hodi v paru ali v ve\xc4\x8djih skupinah._NEWLINE_Minimalna svetla \xc5\xa1irina plo\xc4\x8dnika kjer se pri\xc4\x8dakuje ve\xc4\x8dje \xc5\xa1tevilo motori\xc4\x8dno oviranih oseb mora biti 0,90 m. Minimalna zadovoljiva \xc5\xa1irina za dva invalidska vozi\xc4\x8dka ki se sre\xc4\x8data je 1,50 m. Priporo\xc4\x8dljiva \xc5\xa1irina je 1,80 m. Zgrajen mora biti tudi poglobljen del na prehodu na vozi\xc5\xa1\xc4\x8de oziroma na prehod preko vozi\xc5\xa1\xc4\x8da._NEWLINE_Plo\xc4\x8dnik mora biti vi\xc5\xa1insko lo\xc4\x8den od zunanjega roba vozi\xc5\xa1\xc4\x8da z robnikom minimalne vi\xc5\xa1ine 12 cm, imeti mora utrjeno povr\xc5\xa1ino s pre\xc4\x8dnim nagibom 2,0% in \xc4\x8de je izven naselja 0,50 m \xc5\xa1iroko bankino._NEWLINE_Ob izgradnji plo\xc4\x8dnika se praviloma postavi tudi javna razsvetljava in uredi odvodnjavanje meteornih voda iz vozi\xc5\xa1\xc4\x8da in plo\xc4\x8dnika._NEWLINE_Prehodi za invalidski vozi\xc4\x8dek se oblikujejo s klan\xc4\x8dino minimalne \xc5\xa1irine 1,0 m in z nagibom do 12,0%, ki se jo neposredno priklju\xc4\x8di na niveleto plo\xc4\x8dnika ali roba ceste._NEWLINE_Prometna in druga obvestilna signalizacija mora biti postavljena izven obmo\xc4\x8dja zahtevanih gabaritov.\n_START_SECTION_\nMaterial\n_START_PARAGRAPH_\nPovr\xc5\xa1ina plo\xc4\x8dnika je lahko razli\xc4\x8dno obdelana in je odvisna tudi od tega v kak\xc5\xa1nem okolju (stara mestna jedra, v naselju, zunaj naselja in podobnop) se plo\xc4\x8dnik nahaja._NEWLINE_Uporabljeni materiali so tako: gramoz, povr\xc5\xa1inska prevleka (z bitumnom ume\xc5\xa1an pesek), liti asfalt, asfaltbeton, beton (tlakovci, plo\xc5\xa1\xc4\x8de, na mestu betoniran), kamen in opeka.\n_START_SECTION_\nKolesarski pas na plo\xc4\x8dniku\n_START_PARAGRAPH_\nPogosta re\xc5\xa1itev v primeru pomanjkanja prostora je kolesarski pas ali steza na plo\xc4\x8dniku, pri \xc4\x8demer so kolesarji id pe\xc5\xa1cev lo\xc4\x8deni samo s horizontalno \xc4\x8drto. V tem primeru mora biti plo\xc4\x8dnik ustrezno \xc5\xa1ir\xc5\xa1i.\n_START_SECTION_\nParkiranje na plo\xc4\x8dniku\n_START_PARAGRAPH_\nV naseljih praviloma manjka parkirnih prostorov. V primeru, da je plo\xc4\x8dnik dovolj \xc5\xa1irok, ulica pa ozka, se lahko uredi parkiranje vozil delno na plo\xc4\x8dniku._NEWLINE_\xc4\x8ce je s predpisano prometno signalizacijo dovoljeno parkiranje na plo\xc4\x8dniku, mora biti za pe\xc5\xa1ce zagotovljen najmanj 1,60 m \xc5\xa1irok del plo\xc4\x8dnika, ki ne sme mejiti na vozi\xc5\xa1\xc4\x8de.\n_START_SECTION_\nOvire na plo\xc4\x8dniku\n_START_PARAGRAPH_\nOvire na plo\xc4\x8dniku v naseljih najpogosteje predstavljajo: kontejnerji za smeti, naprave, kot so razdelilniki komunalnih in telekomunikacijskih podjetij, po\xc5\xa1tni nabiralniki, stojala za kolesa, korita za ro\xc5\xa1e in podobno._NEWLINE_\xc5\xa0iritev gostinskih lokalov na plo\xc4\x8dnik je v turisti\xc4\x8dnih in tudi sicer v naseljih precej pogosto. Zaradi miz in stolov se morajo pe\xc5\xa1\xc4\x8di umakniti na vozi\xc5\xa1\xc4\x8de, kar je z vidika prometne varnosti nedopustno.'